Nuorison lauluja


I. Kotiin tullessa. 

 Mun rintani riemusta sykkivi taas
 Kun päin kotikumpuja kuljen,
 Ma tunnen, ett’ oon sulomuistojen maass
 Kun tuttuja polkuja poljen.
 Ah, täällähän lassa ma leikkiä löin
 Ja noill’ ahovarsilla marjoja söin
      Ja lammilla sousin
      Ja vuorille nousin
 Ja leivoa kuunnella sain kevät-öin!

 On onnea mulla, kun on koti vaan,
 Ehk’ onkin se köyhä ja pieni.
 Jos missä mä kuljen, jos minne mä saan
 Taas tänne mun kääntyvi tieni.
 On onnea sillä, kell’ on kotimaa,
 Jot’ ainian hellästi lempiä saa!
      Siks riemua raiu
      Ja kauaksi kai’u
 Nyt lauluni laaksojen, vuorien taa’!

II. Kevätkuiskeita. 

 Läiky, läiky rantamille,
 Suomeni sinilaine!
 Kuiskii tuuli kukkasille:
 Joutui jo kevät vainen!

 Levittele lehtiäsi,
 Suomeni koivu korja!
 Pois on härmä lehviltäsi,
 Et ole talven orja.

 Ojentele oksiasi,
 Suomeni kaunis kuusi!
 Johan sull’ on juurillasi
 Nurmikko-vaippa uusi.

 Nouse, nouse rannan tuomi,
 Tuuhea tuoksuvainen!
 Nouse koko sorja Suomi,
 Pohjolan kaunokainen!

III. Kesällä. 

 Taas on meillä suvi ihana,
 Taaskin metsät, laaksot, vuoret vihannoipi
 Lauleleepi linnut lehdoissa,
 Laitumilla karjan kellot soipi.
    Pensastoissa tuolla virrat hyppelee,
    Järven aallot loiskii, kosket kohisee:
 Taas on meillä suvi ihana,
 Taaskin metsät, laaksot vihannoipi!

 Rientäkäämme kesäleikkihin!
 Lailla kesälintujen nyt laulakaamme,
 Soittakaamme riemusävelin
 Kauneutta kalliin Suomenmaamme!
    Rinnoistamme ääni raikuen kun soi,
    Meihin yhtyen myös metsä huminoi:
 Soittakaamme riemusävelin
 Kauneutta kalliin Suomenmaamme!

IV. Talvilaulu. 

 Hei! raitis on Pohjolan talvisää,
 Kas, kuinka sen taivas kuultaa!
 Maat, järvet nyt peittävi hanki ja jää,
 Mut tähtöset illoin kun välkkyää
 Ja taivas kun säihkyvi tulta,
 Mun rintani riemusta huudahtaa:
 Kaunein,
 Kaunein on toki Pohjolanmaa!

 Vaikk’ ankara ilma ja pakkanen on
 Ja vinhuvi viima tuulen,
 Ei pysty se Pohjolan nuorisohon,
 Vaan lietsovi hehkua luontohon
 Ja poskihin purppurahuulen!
 Ja nuoriso laulavi innoissaan:
 Armain,
 Armain on elo Pohjolanmaan!

Juhani H. [P. J. Hannikainen]

P. J. Hannikainen
Runot